b'\n_START_ARTICLE_\nIrena Luk\xc5\xa1i\xc4\x87\n_START_PARAGRAPH_\nIrena Luk\xc5\xa1i\xc4\x87 (Duga Resa, 10. o\xc5\xbeujka 1953. \xe2\x88\x92 Duga Resa, 12. o\xc5\xbeujka 2019.) hrvatska je spisateljica, prevoditeljica, znanstvenica i urednica. \xc5\xbdivi u Dugoj Resi. Pi\xc5\xa1e prozu, drame, eseje, televizijske i radijske drame, filmske scenarije, stru\xc4\x8dne i znanstvene radove, te prevodi s ruskog.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91ena je u obitelji slu\xc5\xbebenika, majke Zore ekonomistice i oca Zdenka upravnog pravnika. _NEWLINE_U rodnome je gradu zavr\xc5\xa1ila osnovnu \xc5\xa1kolu i gimnaziju, a na Filozofskom fakultetu Sveu\xc4\x8dili\xc5\xa1ta u Zagrebu diplomirala komparativnu knji\xc5\xbeevnost i ruski jezik. Apsolvirala je i studij novinarstva na Fakultetu politi\xc4\x8dkih znanosti u Zagrebu. Doktorirala na temi ruske emigrantske knji\xc5\xbeevnosti. _NEWLINE_Prve kriti\xc4\x8dke tekstove po\xc4\x8dela objavljivati sredinom 70-ih godina XX. stolje\xc4\x87a u jednom glazbenome magazinu. U to vrijeme po\xc4\x8dela je sura\xc4\x91ivati kao prevoditeljica s nekim izdanjima novinske ku\xc4\x87e Vjesnik. U knji\xc5\xbeevnosti se javila krajem 70-ih pripovijetkama tiskanim u \xc4\x8dasopisima. Godine 1981. iza\xc5\xa1ao joj je prvi roman Kona\xc4\x8di\xc5\xa1te vlakopratnog osoblja, koji je kritika odmah svrstala u tzv. prozu u trapericama odnosno mladena\xc4\x8dki bunt protiv autoriteta i dru\xc5\xa1tvenih ograni\xc4\x8denja. Spomenutoj stilskoj formaciji bliski su i  roman Tra\xc5\xbeenje \xc5\xbelice i zbirka pri\xc4\x8da Sedam pri\xc4\x8da ili jedan \xc5\xbeivot, dok je za zbirku pri\xc4\x8da No\xc4\x87i u bijelom satenu (1995.) karakteristi\xc4\x8dno postmodernisti\xc4\x8dko vi\xc4\x91enje stvarnosti kao igre u jeziku. Roman Povratak slomljene strijele (2000.) tematizira velikosrpsku agresiju na Hrvatsku i ujedno navje\xc5\xa1\xc4\x87uje zaokret prema stvarnosti. Tako je radnja romana Nebeski biciklisti (2008.) smje\xc5\xa1tena u 60-e godine pro\xc5\xa1loga stolje\xc4\x87a i protkana dokumentaristi\xc4\x8dkim materijalom iz sfere pop kulture, a putopisnu prozu O\xc4\x8dajni\xc4\x8dki slute\xc4\x87i Cohena (2013.) pokre\xc4\x87u  kulturne referencije va\xc5\xbene za XX. stolje\xc4\x87e i postupci karakteristi\xc4\x8dni za pustolovni \xc5\xbeanr. _NEWLINE_Posebno mjesto u opusu Irene Luk\xc5\xa1i\xc4\x87 ima esejistika. Rije\xc4\x8d je o tekstovima koji na osobit, gotovo poetski na\xc4\x8din tuma\xc4\x8de fenomene karakteristi\xc4\x8dne za moderno doba: kulturu celebrityja, putovanja, hranu i ku\xc4\x87ne ljubimce. Naime autorica spomenute pojave istra\xc5\xbeuje kroz knji\xc5\xbeevna djela objavljena u biblioteci Na tragu klasika (zajedni\xc4\x8dki projekt Hrvatskog filolo\xc5\xa1kog dru\xc5\xa1tva i Disputa iz Zagreba i dovodi u vezu s op\xc4\x87im stanjem duha postpovijesnog vremena,  ali i povezuje s vlastitom biografskom situacijom (Dnevnici, snevnici, rje\xc4\x8dnici, 2009.)._NEWLINE_Irena Luk\xc5\xa1i\xc4\x87 istaknuta je stru\xc4\x8dnjakinja za rusku emigrantsku knji\xc5\xbeevnost i prevoditeljica s ruskog jezika. Za svoj umjetni\xc4\x8dki, stru\xc4\x8dni i prevoditeljski rad dobila je niz nagrada i priznanja._NEWLINE_Suradnica je ameri\xc4\x8dke enciklopedije svjetske knji\xc5\xbeevnosti Encyclopedia of World Literature in the 20th Century te Dictionary of Literary Biography, a u Hrvatskoj sura\xc4\x91uje na najva\xc5\xbenijim enciklopedijskim izdanjima._NEWLINE_Objavila tristotinjak radova o ruskoj i hrvatskoj knji\xc5\xbeevnosti._NEWLINE_Proza joj je prevedena na engleski, makedonski, njema\xc4\x8dki, slovenski i turski jezik.'